BG
25.5.2023 г.
Официален вестник на Европейския съюз
C 184/45
Становище на Европейския икономически и социален комитет относно съобщението от Комисията до Европейския парламент и Съвета — Доклад за стратегическо прогнозиране за 2022 г. — Взаимосвързаност на екологичния и цифровия преход в новия геополитически контекст (COM(2022) 289 final) (2023/C 184/08)
Докладчик: Angelo PAGLIARA Искане за консултация
Европейска комисия, 27.10.2022 г.
Правно основание
Член 304 от Договора за функционирането на Европейския съюз
Компетентна секция
„Единен пазар, производство и потребление“
Приемане от секцията
10.3.2023 г.
Приемане на пленарна сесия
22.3.2023 г.
Пленарна сесия №
577
Резултат от гласуването („за“/„против“/„въздържал се“)
204/0/3
Преамбюл Докладът на Европейската комисия и настоящото становище са изготвени в период, белязан от социалните, геополитически и икономически последици от продължаващата военната агресия на Русия срещу Украйна.
Стратегическите решения на Европейския съюз през тези месеци ще бъдат от формиращо значение не само за постигането на целите на двойния екологичен и цифров преход, но и за издръжливостта и стратегическата автономност на Съюза.
ЕИСК осъзнава ключовата роля на организираното гражданско общество в определянето и тълкуването на мегатенденциите и подчертава, че е важно то да участва на ранен етап в процеса на стратегическо прогнозиране на ЕС.
Чрез настоящото становище Комитетът има за цел да допринесе за изготвянето на Доклада за стратегическо прогнозиране за 2023 г., чиито акцент ще бъдат стратегическите насоки за укрепване на ролята на ЕС в световен мащаб. 1.
Заключения и препоръки 1.1.
ЕИСК насърчава Комисията да продължи да разработва програмата за стратегическо прогнозиране и призовава от самото начало да бъде по-активно включен в процеса.
Засиленото участие на ЕИСК като представител на социалните партньори и на организираното гражданско общество би подобрило способността за анализ и прогнозиране на ЕС и би помогнало за определянето на тенденции и възможни решения. 1.2.
ЕИСК би желал програмата за стратегическо прогнозиране и действията на Европейската комисия да бъдат насочени към изграждането на нов модел за развитие, в който надлежно се отчитат икономическата, екологичната и социалната устойчивост. 1.3.
Тъй като постигането на двойния преход зависи и от готовността и поведението на гражданите, ЕИСК препоръчва на Комисията да обърне внимание и на обществените опасения и на евентуалната съпротива у гражданите по отношение на предложените промени. 1.4.
В доклада се описват желаното бъдеще и необходимите ресурси за осъществяването му, без да се разглеждат достатъчно задълбочено рисковете и заплахите.
ЕИСК призовава Комисията да обрисува по-ясна картина на рисковете и да анализира възможностите и сценариите, в случай че желаните цели не бъдат постигнати, особено що се отнася до наличието на суровини, редкоземни метали, водни ресурси и свързаните с тях възможни проблеми. 1.5.
Текущите геополитически предизвикателства ще окажат въздействие върху системите за доставки и издръжливостта на европейската хранително-вкусова промишленост.
Неотдавнашните събития, свързани с COVID-19 и с военната агресия на Русия срещу Украйна, доведоха до прекъсвания в нашата разпределителна система, каквито се очакват отново в краткосрочен план.
ЕИСК приветства препоръката за намаляване на зависимостта на ЕС от вноса на фуражи, торове и други суровини и предлага да се даде определение за отворена стратегическа автономност по отношение на продоволствените системи, която се основава на производството на храни, работната сила и справедливата търговия с основната цел да се гарантира продоволствена сигурност за всички граждани на ЕС чрез здравословни, устойчиви, издръжливи и справедливи доставки на храни.